สรุปภาวะตลาดต่างประเทศ ประจำวันที่ 29 ก.ค. 2564
สรุปภาวะตลาดต่างประเทศ ประจำวันที่ 29 ก.ค. 2564
30 ก.ค. 2564

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (29 ก.ค.) ขานรับผลประกอบการที่แข็งแกร่งของบริษัทจดทะเบียน ซึ่งรวมถึงฟอร์ด มอเตอร์ และยัม แบรนด์ส ซึ่งเป็นบริษัทแม่ของพิซซ่า ฮัท และเคนตั๊กกี ฟรายชิกเก้น (KFC) นอกจากนี้ ตลาดยังได้แรงหนุนจากการที่นักลงทุนมองว่า ตัวเลขผลิตภัณฑ์มวลรวมภายในประเทศ (GDP) ของสหรัฐที่ขยายตัวต่ำกว่าคาดในไตรมาส 2 อาจทำให้ธนาคารกลางสหรัฐ (เฟด) ยังคงใช้นโยบายผ่อนคลายทางการเงินต่อไป
ดัชนีเฉลี่ยอุตสาหกรรมดาวโจนส์ปิดที่ 35,084.53 จุด เพิ่มขึ้น 153.60 จุด หรือ +0.44% ดัชนี S&amp;P500 ปิดที่ 4,419.15 จุด เพิ่มขึ้น 18.51 จุด หรือ +0.42% ดัชนี Nasdaq ปิดที่ 14,778.26 จุด เพิ่มขึ้น 15.68 จุด หรือ +0.11%
ตลาดหุ้นยุโรปปิดบวกเมื่อคืนนี้ (29 ก.ค.) โดยได้แรงหนุนจากการเปิดเผยผลประกอบการที่แข็งแกร่งของบริษัทจดทะเบียนในยุโรป และการเปิดเผยข้อมูลเศรษฐกิจที่สดใสของยูโรโซน
ดัชนี Stoxx Europe 600 ปิดตลาดที่ระดับ 463.84 จุด เพิ่มขึ้น 2.14 จุด หรือ +0.46%
ดัชนี CAC-40 ตลาดหุ้นฝรั่งเศสปิดที่ 6,633.77 จุด เพิ่มขึ้น 24.46 จุด หรือ +0.37%, ดัชนี DAX ตลาดหุ้นเยอรมนีปิดที่ 15,640.47 จุด เพิ่มขึ้น 70.11 จุด หรือ +0.45% และดัชนี FTSE 100 ตลาดหุ้นลอนดอนปิดที่ 7,078.42 จุด เพิ่มขึ้น 61.79 จุด หรือ +0.88%
ตลาดหุ้นลอนดอนปิดบวกเมื่อคืนนี้ (29 ก.ค.) เนื่องจากนักลงทุนเชื่อมั่นว่าเศรษฐกิจมีการขยายตัวเร็วขึ้น หลังจากบริษัทหลายแห่งของอังกฤษเปิดเผยผลประกอบการที่แข็งแกร่ง และประกาศจ่ายเงินปันผลเพิ่มขึ้นให้กับผู้ถือหุ้น
ดัชนี FTSE 100 ตลาดหุ้นลอนดอนปิดที่ 7,078.42 จุด เพิ่มขึ้น 61.79 จุด หรือ +0.88%
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นแตะระดับสูงสุดในรอบกว่า 2 สัปดาห์เมื่อคืนนี้ (29 ก.ค.) ขานรับสต็อกน้ำมันดิบและสต็อกน้ำมันเบนซินของสหรัฐลดลงมากกว่าคาดในสัปดาห์ที่แล้ว ซึ่งบ่งชี้ว่าการแพร่ระบาดของไวรัสโควิด-19 แทบไม่ส่งผลกระทบต่อความต้องการใช้น้ำมัน
สัญญาน้ำมันดิบ WTI ส่งมอบเดือนก.ย. เพิ่มขึ้น 1.23 ดอลลาร์ หรือ 1.70% ปิดที่ 73.62 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 14 ก.ค. 2564
สัญญาน้ำมันดิบเบรนท์ (BRENT) ส่งมอบเดือนก.ย. เพิ่มขึ้น 1.31 ดอลลาร์ หรือ 1.80% ปิดที่ 76.05 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 14 ก.ค. 2564
สัญญาทองคำตลาดนิวยอร์กปิดพุ่งขึ้นกว่า 30 ดอลลาร์ ยืนเหนือระดับ 1,830 ดอลลาร์เมื่อคืนนี้ (29 ก.ค.) โดยได้ปัจจัยหนุนจากการอ่อนค่าของดอลลาร์ และจากการที่ธนาคารกลางสหรัฐ (เฟด) ยังคงนโยบายผ่อนคลายทางการเงิน นอกจากนี้ ตัวเลขผลิตภัณฑ์มวลรวมภายในประเทศ (GDP) ของสหรัฐที่ขยายตัวน้อยกว่าคาดในไตรมาส 2 ยังเป็นปัจจัยหนุนแรงซื้อทองคำในฐานะสินทรัพย์ที่ปลอดภัย
ทั้งนี้สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 31.20 ดอลลาร์ หรือ 1.73% ปิดที่ 1,835.80 ดอลลาร์/ออนซ์
สัญญาโลหะเงินส่งมอบเดือนก.ย. เพิ่มขึ้น 90.50 เซนต์ หรือ 3.64% ปิดที่ 25.782 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 9.50 ดอลลาร์ หรือ 0.90% ปิดที่ 1,067.60 ดอลลาร์/ออนซ์
สัญญาพัลลาเดียมส่งมอบเดือนก.ย. เพิ่มขึ้น 20.50 ดอลลาร์ หรือ 0.80% ปิดที่ 2,643.10 ดอลลาร์/ออนซ์
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (29 ก.ค.) หลังธนาคารกลางสหรัฐ (เฟด) ยังคงใช้นโยบายผ่อนคลายทางการเงิน และส่งสัญญาณยังไม่เร่งขึ้นอัตราดอกเบี้ยในการประชุมเมื่อวันพุธที่ผ่านมา นอกจากนี้ ดอลลาร์ยังได้รับแรงกดดันจากข้อมูลเศรษฐกิจที่อ่อนแอของสหรัฐ ซึ่งรวมถึงตัวเลขผลิตภัณฑ์มวลรวมภายในประเทศ (GDP) ที่ขยายตัวน้อยกว่าคาดในไตรมาส 2
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.45% แตะที่ 91.8713 เมื่อคืนนี้
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 109.46 เยน จากระดับ 109.95 เยน และอ่อนค่าเมื่อเทียบกับฟรังก์สวิส ที่ระดับ 0.9055 ฟรังก์ จากระดับ 0.9106 ฟรังก์ นอกจากนี้ ดอลลาร์สหรัฐยังอ่อนค่าลงเมื่อเทียบกับดอลลาร์แคนาดา ที่ระดับ 1.2439 ดอลลาร์แคนาดา จากระดับ 1.2526 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1890 ดอลลาร์ จากระดับ 1.1841 ดอลลาร์ ขณะที่เงินปอนด์แข็งค่าขึ้นแตะที่ระดับ 1.3967 ดอลลาร์ จากระดับ 1.3906ดอลลาร์ ส่วนดอลลาร์ออสเตรเลียแข็งค่าขึ้นสู่ระดับ 0.7400 ดอลลาร์สหรัฐ จากระดับ 0.7372 ดอลลาร์สหรัฐ
 